Engilbert Hafsteinsson , fjárfestir og fyrrverandi framkvæmdastjóri hjá WOW air , sakar skiptastjóra þrotabús WOW air , um að hafa tvíselt eignir úr búinu . Skiptastjóri hafi ekki virt samkomulag um sölu á ýmsu kynningarefni til síns félags og hafi þess í stað ákveðið að selja efnið til félags Michele Roosevelt Edwards , sem vinnur nú að endurreisn WOW air . Engilbert var framkvæmdastjóri sölusviðs WOW air á árunum 2014 til 2018 . „ Það eru ótrúleg vinnubrögð af hálfu þrotabús að selja sama hlutinn tvisvar sinnum , þræta svo fyrir það og reyna að kúga menn til að gefa eftir , og auk þess að kenna starfsmanni sínum um að selja efni án leyfis . Ég hef stundað viðskipti lengi bæði hér á landi og erlendis en hef aldrei upplifað svona vinnubrögð . “ Eins og fram kemur í frétt Markaðarins er ágreiningur milli Engilberts og Sveins Andra Sveinssonar , annars skiptastjóra WOW air , um hvaða efni Engilbert samdi um kaup á úr þrotabúinu og greiddi fyrir í september . Engilbert ætlar að fara fram á lögbann á notkun nýja flugfélagsins á efninu og vísa ágreiningnum við þrotabúið til héraðsdóms fái hann efnið ekki afhent . „ Ég hef ítrekað við þau að ef efni sem ég hef keypt er notað þá mun ég fara fram á lögbann á þá miðla sem birta efnið . Á sama tíma hef ég skorað á skiptastjóra að fá efnið sem ég hef nú þegar greitt fyrir afhent frá þrotabúinu ella vísa ágreiningnum til héraðsdóms . “ Hann gagnrýnir einnig skiptastjórann fyrir að hafa deilt trúnaðarupplýsingum um sinn samning með lögmanni Edwards .